**САДРЖАЈ**

|  |  |
| --- | --- |
| страна |  |
| 3. | ОПШТИ ПОДАЦИ О ТУРИСТИЧКОЈ ОРГАНИЗАЦИЈИ ОПШТИНЕ ЋУПРИЈА |
| 3. | ДЕЛАТНОСТ И ОПИС ПОСЛОВА |
| 4. | УНУТРАШЊА ОРГАНИЗАЦИЈА И КАДРОВИ |
| 4 | МИСИЈА РАЗВОЈА ТУРИСТИЧКЕ ДЕСТИНАЦИЈЕ - ОПШТИНА ЋУПРИЈА |
| 5. | СУВЕНИРНИЦА |
| 5. | ЈАВНИ РАД |
| 6. | МАНИФЕСТАЦИОНИ ТУРИЗАМ |
| 9. | КОНЦЕРТИ |
| 9. | ПРОМОЦИЈА ОПШТИНЕ ЋУПРИЈА |
| 10. | ПЛАНИРАНИ ПРОЈЕКТИ |

На основу чл. 30. Закона о туризму (Сл. гл. РС бр.36/2009 ...93/2012 и 84/2015), чл. 50. и чл. 20. Статута Туристичке организације општине Ћуприја, Управни одбор на седници 01 одржаној 26.12.2016.године доноси:

**Програма рада Туристичке организације општине Ћуприја за 2017. Годину**

 **ОПШТИ ПОДАЦИ О ТУРИСТИЧКОЈ ОРГАНИЗАЦИЈИ ОПШТИНЕ ЋУПРИЈА**

Туристичка организација општине Ћуприја је основана Одлуком Скупштине општине Ћуприја о оснивању Туристичке организације општине Ћуприја бр. 06-43/2002-01, од 20.06.2002. године, а активно је почела са радом 16.04.2009. године, ради вршења послова унапређења и промоције туризма на територији општине Ћуприја.

* Туристичка организација има својство правног лица и уписује се у судски регистар.
* Туристичка организација послује у складу са прописима о јавним службама.
* Туристичка организација послује под називом: ТУРИСТИЧКА ОРГАНИЗАЦИЈА ОПШТИНЕ ЋУПРИЈА.
* Седиште Туристичке организације је у Ћуприји, Карађорђева бр. 19.
* Матични број под којим се Туристичка организација води у регистру разврставања је 17764926
* Порески идентификациони број ( ПИБ ) је 102482114
* Шифра делатности 8413

Просторија је опремљена канцеларијском опремом и то: канцеларијским намештајем, компјутерима са пратећом опремом, телефонски апарат и остали канцеларијски материјал. Опрема се редовно одржава и у релативно добром је стању.

Туристичка организација општине Ћуприја поседује три продајна штанда – кућице које планира да издаје у закуп.

**ДЕЛАТНОСТ И ОПИС ПОСЛОВА**

Шифра делатности Турстичке организације је:

**8413 Уређење пословања и допринос успешнијем пословању у области економије**

Основна делатност Туристичке организације општине Ћуприја је промовисање туристичке понуде наше општине у циљу привлачења што већег броја туриста.

**УНУТРАШЊА ОРГАНИЗАЦИЈА И КАДРОВИ**

Унутрашња организација, послови и задаци уређују се Правилником о унутрашњој организацији и систематизацији.

У Туристичкој организацији општине Ћуприја, осим директора раде и три радника, координатор, референт информативног и рачунарског центра и референт за маркетинг и пласирање локалне туристичке понуде.

Планирана средства за зараде у 2017. години утврђена су у складу са Упутством за припрему одлуке о буџету општине Ћуприја за 2017. годину.

**МИСИЈА РАЗВОЈА ТУРИСТИЧКЕ ДЕСТИНАЦИЈЕ - ОПШТИНА ЋУПРИЈА**

Туристичка организација општине Ћуприја основана је ради унапређења и промоције туризма на територији општине Ћуприја и у складу са тим веома важан задатак је да се створе услови за активирање туристичких ресурса на територији општине Ћуприја и на тај начин унапреде и промовишу изворне вредности дестинације. Један од главних циљева јесте да се врши подстицање, координирање и организација културних, уметничких, привредних, спортских и других манифестација које доносе обогаћивању туристичког производа.

У области туризма, Туристичка организација општине Ћуприја и они који живе и раде у оквиру дестинације имају мисију да:

* Повећају одговорности за складан друштвени и културни развој на туристичкој дестинацији што подразумева стварање квалитетног, активног и позитивног амбијента за развој туризма.
* Раде на развоју добрих система комуникације између свих учесника у креирању интегрисаног туристичког производа на туристичкој дестинацији где сви треба да сарађују и активно учествују у креирању активних и конкурентски интегрисаних туристичких производа.
* Охрабрују и подржавају реалне и креативне идеје.
* Стварају пријатан и гостољубив амбијент за домаће и стране посетиоце, али и локално становништво.
* Пружају туристима укупно задовољство кроз квалитет понуђених услуга на дестинацији.
* Путем канала промоције и пропаганде развијају имиџ туристичке дестинације територије општине Ћуприја до нивоа оптималних коришћења постојећих капацитета и омогућити развој нових садржаја и капацитета.
* Експлоатишу природне, културне и друге ресурсе на одговоран начин који доноси профитабилне и одрживе дугорочне инвестиције.

**СУВЕНИРНИЦА**

У 2017. години планирамо отварање сувенирнице у центру Ћуприје. Сувенирница ће истовремено бити „Туристичко – информативни центар“. Отварањем сувенирнице Ћуприја би добила преко потребне сувенире који би првенствено осликавали наш крај а самим тим би ћупријски уметници имали где да понуде своје радове. Продавали би се сувенири са мотивом Ћуприје и околних места, Поморавља, Србије и мањим делом комерцијални сувенири, разгледнице, брошуре, туристичке карте и слично.

Туристичка организација општине Ћуприја у 2016. години је започела набавку туристичких сувенира за потребе манифестација које се организују на територији општине Ћуприја. У 2017. години планира се набавка нових сувенира за потребе сувенирнице.

У 2017. години покренућемо конкурс за израду туристичког сувенира општине Ћуприја. Идеја Туристичке организације општине Ћуприја је да се добије уникатни сувенир који ће на прави начин представљати општину Ћуприја. Сувенири који прођу конкурсну комисију имаће могућност продаје у сувенирници Туристичке организације општине Ћуприја.

**ЈАВНИ РАД**

Планирамо да наставимо сарадњу са Националаном службом за запошљавање у виду запошљавања 15 особа са инвалидитетом путем јавног рада за особе са инвалидитетом, где би се израђивали сувенири на стаклу, чашама и сл. за потребе То Ћуприја као и за манифестације које се одржавају на територији општине Ћуприја. Вредност пројекта би износила око 2.600.000,00 динара.

Конкурисаћемо код Националне службе за запошљавање за спровођење Јавног рада путем ког би се уредили туристички локалитети у општини Ћупприја. Овим Јавним радом би смо на одређено време упослити 15 радника. Вредност пројекта би износила око 2.600.000,00 динара.

**МАНИФЕСТАЦИОНИ ТУРИЗАМ**

Туристичка организација општине Ћуприја активно учествује у организацији манифестација као и промоцији и извештавању о њима на сопственој интернет презентацији. Планирамо организовање концерата као пратећи програм многих манифестација. Урадићемо промотивне флајере за манифестације које су ушле у календар манифестација које организује Скупштина општине Ћуприја у сарадњи са ТО Ћуприја. Успешна сарадња ТO Ћуприја са Туристичком организацијом Србије (ТОС) искоришћена је да се упознамо са савременим кретањима на туристичком тржишту. Добили смо одређене смернице о сеоском туризму и његовим специфичностима, о туристичком промету и очекивањима у наредном периоду, специфичностима туристичке понуде и тражње, трендовима и променама у окружењу општине Ћуприја. ТОС је сагласан да све манифестације од значаја за општину додатно рекламира.

Туристичка организација учествује у организациији следећих манифестација од којих неке прати а неке организује.

ЈАНУАР:

* **Концерт на дан 01.01.2017. године**
* **Концерт за дочек Православне Нове године**

 АПРИЛ:

- **Цвети у Раваници „Христос воскресе радост донесе“**

Верски празник који симболизује улазак Исуса Христа у Јерусалим. Манифестација поводом овог празника се организује у Порти манастира Раванице.

 МАЈ:

* **Ноћ Музеја**

Манифестација која се традиционално одржава у четрдесет земаља европе.

* **Плес матураната**

Интернационална манифестација која се у Србији организује од 2005 године. Матуранти завршних разреда средњих школа широм Европе тачно у 12 часова плешу исту кореографију уз музику Johana Strausa.

ЈУН:

* **Видовдан у Раваници**

Свечаности се организује поводом прославе Видовдана у порти манастира Раваница. Садржај је сваке године другачији, али је без обзира на то увек директно ослоњен на историјску позадину и сам повод прославе.

ЈУЛ:

* **Морава моје море**

У оквиру "Дана Дунава" у Ћуприји се организује манифестација "Морава моје море".Манифестација има за циљ подизање свести грађана о значају заштите животне средине, пре свега кроз очување река.

* **Летњи биоскоп**

На летњој позорници у Моравском парку планирамо организовање пројекција домаћих и страних филмова.

АВГУСТ

* **Цреваријада**

Цреваријада је традиционална манифестација забавног карактера која окупља велики број гурмана жељних добре забаве и укусне хране.

* **Дан младих**

Међународни догађај који има сврху да скрене пажњу на проблеме, културна и правна питања омладине, ученика, студената

* **Годишњица обележавања боја на Иванковцу**

Један од догађаја који је обележио историју Србије и овог краја је Бој на Иванковцу. Сваке године се у то име организије свечана церемонија одавања државних и војних почасти и полагања ловорових венаца.

* **Великогоспојински сусрети**

На верски празник, Велику Госпојину, у селу Сењу организује се фестивал фоклора.

* **Летњи биоскоп**

На летњој позорници у Моравском парку планирамо организовање пројекција домаћих и страних филмова.

* **Бициклијада**

Основна идеја манифестације је подизање свести становништва о важности редовне физичке активности и промоције здравог живота. Манифестација ће трајати 7 дана. Том приликом учесници бициклијаде имаће упознаће се селима Ћуприје. На крају манифестације учесници ће добити бициклистичку дозволу.

СЕПТЕМБАР:

* **Дан туризма – Право на одмор**.

По први пут Туристичка организација општине Ћуприја укључиће се у обележавање светског дана туризма који се обележава 27. септембра. Планирамо организовање једнодневног семинара намењеног угоститељима и свим заинтересованим правним и физчким лицима. Организоваћемо и такмичење угоститеља у разним категоријама а најбољи ће добити плакете и захвалнице.

ОКТОБАР:

* **Улична трка „Меморијал Александар Петровић“**

Преко 70. година у Ћуприји се одржава једна од најстаријих уличних трка. Одржава се у склопу обележавања дана општине Ћуприја.

* **Дан ослобођења-Дан општине Ћуприја**

Поводом ослобођења Ћуприје у Другом светском рату сваке године се организују пригодне свечаности.

* **Дан пензионера**

На међународни дан старих особа ћупријски пензионери организују пригодан програм.

ДЕЦЕМБАР:

* **Дочек Нове године**

Планирамо да негујемо и проширимо веома успешну сарадњу са многим удружењима грађана и невладиним организацијама у организовању и активном учествовању у њиховим пројектима и манифестацијама.

**КОНЦЕРТИ**

Посебно би издвојили манифестацију „Цреваријаду“ као највећу традиционалну манифестацију забавног карактера која окупља велики број гурмана жељних добре забаве.

Планирано је одржавање више концерата у току године као пратећи програм већих манифестација. Ради бољег имиџа града трудићемо се да концерти буду атрактивни ради привлачења што већег броја посетилаца.

**ПРОМОЦИЈА ОПШТИНЕ ЋУПРИЈА**

У циљу промовисања туризма и постојеће туристичке понуде општине Ћуприја, Туристичка организација општине Ћуприја направила је интернет презентацију на адреси [www.turizam.cuprija.rs](http://www.turizam.cuprija.rs), отворени су youtube и instagram налози, а све у циљу промовисања и привлачења већег броја туриста. Facebook налог је активиран пре три године и служи за активну промоцију дешавања у општини као и за најаву манифестација.

Контактираћемо све заинтересоване привреднике у општини Ћуприја ради спонзорисања израде туристичке мапе Ћуприје где ће се наћи сви туристички објекти у граду.

Планирамо учешће на сајмовима туризма и семинарима. Обратићемо пажњу на улогу руралног (сеоског) туризма на савременом тржишту, утврђивање приоритетних тржишта, очекивања и жеље туриста.

Учествоваћемо на Београдском сајму туризма од 23. до 26. Фебруара 2017. године. Београдски сајам туризма је највећа туристичка манифестација у југоисточној Европи и зато је неопходно да на најбољи могући начин представимо природно и културно богатство општине Ћуприја.

**ПЛАНИРАНИ ПРОЈЕКТИ**

Туристичка организација општине Ћуприја ће конкурисати са унапред припремљеним пројектима на свим конкурсима који се распишу од стране републике Србије, а на којима Туристичка организација општине Ћуприја има право учешћа. Пре свега то ће се односити на конкурсе *Министарства финансија и привреде – сектор туризам.*

На локацији „Ада“, преко реке лево од моравског моста, планирамо уређење простора за ауто-мото камп. Потребно је обезбедити санитарни чвор, воду, електричну енергију, рецепцију. У почетку камп би имао 20 категорисаних места.

Планирамо уређење излетишта „Вавило“ које се налази у близини манастира Раванице. Потребно је обележити излетиште, направити роштиље, поставити клупе са столовима, уредити простор за најмлађе.

Обзиром да Туристичка организација општине Ћуприја промовише здрав живот, у 2017. години планирамо повећање броја планинарских стаза на територији општине Ћуприја. Нове стазе је потребно уредити, маркирати и мапирати.

Туристичка организација општине Ћуприја даје техничку подршку при писању пројекта које расписује Министарство финансија и привреде – сектор за туризам за доделу бесповратних средстава за финансирање пројекта развоја туризма у 2017. години. Уз помоћ Туристичке организације општине Ћуприја могу да конкуришу сва правна лица и удружења грађана.

Туристичка организација општине Ћуприја даје техничку подршку при писању захтева за доделу кредитних средстава за подстицање квалитета угоститељске понуде из области туризма за 2017. годину. Право да конкуришу имају физичка лица регистрована за обављање угоститељске делатности или као пољопривредно газдинство уписано у Регистар пољопривредних газдинстава, као и мала и средња предузећа регистрована за обављање угоститељске делатности.

 ПРЕДСЕДНИК УПРАВНОГ ОДБОРА

 ТУРИСТИЧКЕ ОРГАНИЗАЦИЈЕ ОПШТИНЕ ЋУПРИЈА

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Драгана Милановић дипл. правник